તમે ક્યારેય રૂનાં પૂમડાં લઇને ફિલ્મ જોવા ગયા છો? અને ક્યારેય લીલા-પીળા રંગના ગોગલ્સ પહેરીને ફિલ્મ જોવાનો પ્રયત્ન કર્યો છે? વેલ, સંજય ગુપ્તાની નવી ફિલ્મ ‘જઝબા’થી તમારાં આ બંને અધૂરાં સાહસ પૂરાં થઈ જશે. જનરલ નૉલેજ ખાતર જાણવા જેવી વાત એ છે કે ‘જઝબા’ 2007માં આવેલી દક્ષિણ કોરિયન ફિલ્મ ‘સેવન ડેય્ઝ’ની રિમેક છે. આ વખતે ફોર અ ચૅન્જ મૂળ ફિલ્મના સર્જકને ક્રેડિટ પણ આપવામાં આવી છે. પરંતુ કહે છેને કે ઝેરોક્સ કાઢવામાંય મશીન ચલાવતાં તો આવડવું જોઇએ. એ જ રીતે અહીં ડિરેક્ટર સંજય ગુપ્તાએ પોતાની સ્માર્ટનેસનું વધારે પડતું અટામણ નાખી દીધું છે. જેથી એક મર્ડર મિસ્ટ્રી ફિલ્મમાં જે રૂંવાડા ઊભા કરી દે તેવા રોમાંચનો અનુભવ થવો જોઇએ એ તો થતો નથી. ઉપરથી અડધી ફિલ્મે તો સસ્પેન્સ પણ કળી શકાય તેવું થઈ ગયું છે.